Huis Talje, huis van hoop vir gestremde kindersHuis Talje Children’s Home. (Foto: Verskaf) By Huis Talje, ŉ kinderhuis in Bela-Bela, word 47 liggaamlik en verstandelik gestremde kinders daagliks deur ŉ handjievol versorgers gevoer, gebad en aangetrek. Wat die uitdagings van dié kinderhuis in Bela-Bela egter uniek maak, is dat byna al die kinders wat hier gehuisves word, rolstoelgebonde en bedlêend is en dat hulle doeke dra wat vier keer per dag geruil moet word. Volgens die bestuur van Huis Talje is doeke een van die tehuis se grootste uitgawes, wat maandeliks by soveel as R30 000 kan draai. Die kinderhuis ontvang ŉ subsidie van 80% van die staat en vir die res moet hulle self sien kom klaar. Met uitgawes soos kruideniersware, doeke en elektrisiteit, is die tehuis geldelik elke maand ver in die rooi. Huis Talje Children’s Home in Bela-Bela het geldelike hulp nodig. Huis Talje, wat op 1 September 1999 sy deure oopgemaak het, huisves kinders met verskeie gestremdhede. “Die dankbaarheid van die kinders hier is hartroerend. Hulle is dankbaar vir elke bord kos en nuwe paar kouse. Dit laat jou anders kyk na die lewe.” Meeste van die kinders is rolstoelgebonde en dit is ‘n arbeidsintensiewe taak om na dié kinders om te sien. Die tehuis benodig tans geldelike hulp vir die aankoop van kruideniersware, doeke en elektrisiteit. Die tehuis gebruik maandeliks duisende doeke. “Altesaam 31 kinders dra ekstragroot kinderdoeke en ons gebruik sowat 3 845 van dié doeke per maand. Altesaam 16 kinders dra volwasse mediumgrootte doeke en ons gebruik maandeliks sowat 2 015 van dié doeke.” Bydraes kan deur private persone, korporatiewe instansies of filantropiese skenkers gemaak word en ŉ 18A-belastingsertifikaat is op aanvraag beskikbaar. Om betrokke te raak by Huis Talje Children’s Home, kontak die projekbestuurder, Erika van Zyl, by 082 575 5175.